section_heading: Sveučilište
paragraph_text: Šarić je htio Čuli osigurati državnu stipendiju. Iako je imao zadovoljavajuće ocjene, Čuli je trebala i potvrda o imovinskom stanju roditelja. Međutim, mostarsko-duvanjski biskup Alojzije Mišić namjeravao ga je imenovati župnikom u Blagaju, odakle je protjerao mjesnog franjevca, fra Kostu Jukića, zbog neurednog vladanja, a nije ga mogao zamijeniti drugim franjevcem zbog protivljenja mještana. Provincijal hercegovačkih franjevaca zamolio je Mišića da nađe dijecezanskog svećenika za tu zadaću. Čule je dužnost trebao preuzeti 8. rujna 1921. godine. To je ugrozilo Čulinu namjeru da nastavi školovanje. No, provincijal se predomislio i za tu dužnost Mišiću predložio još jednog franjevca, fra Jaku Jukića. Mišić je pristao odustati od imenovanja, ali je i dalje inzistirao da Čule ostane kao župnik ili kapelan. Ipak, Čule je zamolio biskupa da ga pošalje na daljnje školovanje. Vrijeme za stipendiju je već isteklo. Ipak, rektor Katoličkog bogoslovnog fakulteta u Sarajevu o. Antun Prešern uspio je Čuli osigurati mjesto u isusovačkom Collegium Canisianum u Innsbrucku u Austriji. Kako nije uspio osigurati stipendiju, Čule je sam vodio svoje financiranje. Krajem rujna 1921. Čule je bio u Innsbrucku. Sustav studiranja bio je isti kao u Sarajevu, što je Čuli odgovaralo. Dana 12. srpnja 1912. Čule je obranio doktorsku disertaciju pod naslovom ''De statu hominis kod sv. Bonaventure'' i stekao naslov doktora teologije. Završio je studij u Innsbrucku summa cum laude (s najvećom pohvalom).